b'\n_START_ARTICLE_\nLevallois-Perret\n_START_SECTION_\nZgodovina\n_START_PARAGRAPH_\nIme ob\xc4\x8dine izhaja iz dveh razvojnih faz gradnje stanovanj, ki sta ju za\xc4\x8dela lastnik zemlji\xc5\xa1\xc4\x8d Jean-Jacques Perret leta 1822 in Nicolas-Eug\xc3\xa8ne Levallois leta 1845._NEWLINE_Na ozemlju sedanje ob\xc4\x8dine je pred francosko revolucijo obstajala vas Villiers in zaselek Courcelles. Ob ustanavljanju ob\xc4\x8din za \xc4\x8dasa revolucije sta ozemlji postali del Clichyja, medtem ko se je Neuilly-sur-Seine raztezala \xc4\x8dez ozemlje sedanjega jugozahodnega dela ob\xc4\x8dine Levallois-Perret._NEWLINE_Lastnik parcel Perret je za\xc4\x8del s stanovanjskim razvojem leta 1822 na severovzhodnem koncu ob\xc4\x8dine Neuilly, na mestu poimenovanem Champerret ("champ perret" - Perretovo polje). Kasneje leta 1845 se mu je pridru\xc5\xbeil Levallois in za\xc4\x8del graditi v bli\xc5\xbeini La Planchette (ob\xc4\x8dina Clichy), to ozemlje pa je kmalu postalo znano kot Village Levallois. V 60. letih 19. stoletja sta Village Levallois in Champerret zrasli do to\xc4\x8dke, ko sta tvorili enotno zazidalno povr\xc5\xa1ino. 30. junija 1866 je bila tako iz delov ob\xc4\x8din Clichy in Neuilly-sur-Seine ustanovljena nova ob\xc4\x8dina Levallois-Perret._NEWLINE_Naselje je v zgodnjem 20. stoletju postalo pomembno sredi\xc5\xa1\xc4\x8de francoske avtomobilske industrije (Citro\xc3\xabn) kot tudi sredi\xc5\xa1\xc4\x8de kozmeti\xc4\x8dne industrije._NEWLINE_Severni del otoka Ile de la Jatte na reki Seni, kjer so francoski impresionisti ustvarili \xc5\xa1tevilne mojstrovine, je del ob\xc4\x8dine Levallois-Perret.'